Макъамэмрэ гушыIэмрэ щызэхэухуэна пшыхь
КъБР-м и цIыхубэ артист Думэн Мурадин зи художественнэ унафэщI «Ридадэ» ансамблым Музыкэ къэрал театрым мэкъуауэгъуэм и 30-м пшыхь гукъинэж щитащ. Ар иригъэкIуэкIащ театрым и артист КIэбышэ Iэхьед.
«ГушыIэр Тхьэм и щIасэщ», — жиIащ пасэрейм. Макъамэ гуакIуэмрэ гушыIэ дахэмрэ щызэхэухуэна пшыхь гуапэм зэхуишэсахэм я бжыгъэм тепщIыхьмэ, ар цIыхубэми зэращIасэр нэрылъагъущ. ЭстрадэмкIэ театрым и «Ридадэ» гу-пыр зэрылажьэрэ куэд мыщIами (илъэситI), зэфIэкI зыбгъэдэлъ уэрэджыIакIуэхэр цIыхубэм ягу дыхьэну хунэсащ. Ахэр КъБР-м щIыхь зиIэ и артист Къумыкъу Мухьэдин, Щауэ Артур, Сэбаншы Мухьэмэд, Сонэ Мурат, Къардэн Радик, Бекъул Беслъэн сымэщ. Макъ дахэ зиIэ щIалэхэм фонограммэншэу, къабзэу утыку кърахьэ адыгэ цIыхубэ, эстрадэ уэрэдхэм удамыхьэхынкIэ Iэмал иIэтэкъым. Псом хуэмыдэу гуапэт кърихьэлIахэм фIыуэ ялъагъу, радиомкIэ къату щыта, адыгэ уэрэдыжьхэр гум дыхьэрэ лъэпкъ уэрэд жыIэкIэм тету абыхэм зэрагъэзэщIар. Пшыхьым щыжаIащ Тхьэбысым Умар, Щомахуэ Хьэсэнбий, Думэн Мурадин сымэ, нэгъуэщIхэми я Iэдакъэ къыщIэкIа уэрэдхэр. Гупым и пшынауэр цIэрыIуэ хъуну хунэса, лъэпкъ къафэхэр зыхъумэ икIи ахэр къэзыгъэщIэрэщIэж Лыджыдэ Алийщ, накъырапщэр Увыж Анзорщ.
Пшыхь щIэщыгъуэр ягъэдэхащ ди республикэм къищынэмыщIауэ нэгъуэщI щIыналъэхэми щыцIэрыIуэ уэрэджыIакIуэхэу КъБР-ми КъШР-ми я цIыхубэ артист Мэремыкъуэ Хъусенрэ КъБР-м щIыхь зиIэ и артисткэ Кърым Иринэрэ. Апхуэдэу кърихьэлIахэм гукъинэж ящыхъуащ КъБР-м и цIыхубэ артистхэу Къуныжь Алимрэ Думэн Мурадинрэ я гушыIэхэр. ГъащIэр гъуджэм хуэдэу къыщыгъэлъэгъуа а гушыIэ хьэлэмэтхэм (къызэхуэсахэр иридыхьэшхыу зэбгрыкIыж къудей мыхъуу) я къалэн нэхъыщхьэрати, цIыхухэм я хьэл-щэнхэм хэлъ мыхъумыщIагъэхэм гу лърагъэтэжащ, ахэр зыханынымкIэ гупсысэ я гум къыщагъэушу.
Лъэпкъ макъамэрэ гушыIэ дахэмрэ къадэкIуэу гуапагърэ хуабагъкIэ гъэнщIауэ сыхьэтитIкIэ екIуэкIа пшыхьыр къызэхуэсахэм гукъинэж ящыхъунтэкъэ?! Артистхэмрэ уэ-рэджыIакIуэхэмрэ кърихьэлIахэм я гукъыдэжым хагъэхъуарэ дэрэжэгъуэ иратауэ зэбгрыкIыжащ. «Ридадэ» гупым и пэрыт концертыр махуэ яхуэхъуну, адэкIи зиузэщIыну, утыкушхуэ ихьэну дыхуохъуапсэ!
ТЕКIУЖЬ Заретэ.
